Miklošičeva 16 SI – 1000 Ljubljana tel.: (01) 4300 557, 4300 558 fax.: (01) 2396 722 e-mail: info@bralnaznacka.si

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Leopold Suhodolčan in Marjan Manček: ***7 nagajivih***

Ljubljana: Društvo Bralna značka Slovenije – ZPMS, 2016

Pripravili dr. Dragica Haramija in mag. Tilka Jamnik

Pred vami, spoštovani mentorji branja in starši, je tretja izdaja Suhodolčanovih kratkih zgodb z ilustracijami Marijana Mančka (prva izdaja 1976, ponatis 2008), ki jo Društvo Bralna značka Slovenije – ZPMS podarja vsem prvošolcem generacije 2016/2017. Slikanica skozi besedila in ilustracije ponuja obilo tem za pogovore z otroki in za razvijanje njihove ustvarjalnosti. Ker prvošolci načeloma še niso samostojni bralci, bo ta slikanica morda njihova prva knjiga, ki jo bodo prebrali samostojno …

Učitelji in starši boste brali besedilo, skupaj z otroki pa boste odkrivali informacije na ilustracijah, nato naj poskušajo otroci sestavljati pomene zgodb iz besedila in ilustracije. Temeljne informacije o slikanici se nahajajo že na naslovnici in notranji naslovnici: oba avtorja in naslov literarnega dela (Pokažite jim, da je naslov zapisan s števko 7.). Pogovorite se o motivu ilustracije, ki je na naslovnici. Naj otroci na podlagi naslova in ilustracije ugibajo, kakšne zgodbe bodo našli v slikanici: Kaj pomeni sedem nagajivih? Kdo je nagajiv? Kaj počne nagajiv otrok?

Zgodbe beremo otrokom v nadaljevanjih. Celoto besedila in ilustracije ponudimo otrokom v razmislek in prisluhnemo, kakšne se jim zdijo zgodbe. Nekatere manj znane besede bo najbrž treba razložiti. Slikanico ves čas, ko jo prebiramo, puščamo v knjižnem kotičku oz. na mestu, kjer jo otrok lahko jemlje v roke, kadar želi. Tako otroci lahko samostojno podoživljajo zgodbe. Morda je kdo med otroki 1. razreda že tudi bralec in bo slikanico prebral sam.

Nekaj predlogov za pogovore ob skupnem branju

**Obravnava zgodb**

**1. O dečku, ki je najraje plezal na drevo**

* Kdo pripoveduje zgodbo? Ali po tvoje tisti, ki pripoveduje zgodbo, misli tako kot teta? Koliko dreves je stresla teta? (Odgovor poišči v besedilu.) Koliko dreves vidiš na sliki? Kje je na ilustraciji upodobljen deček, ki je želel splezati na drevo? Na ilustraciji pokaži strica, botra, soseda in deda. Kje na ilustraciji je postavljeno besedilo? Ti je to všeč?
* Ali je tebi že kdo prepovedal, da bi plezal po drevesih?
* V odmoru ali pri podaljšanem bivanju ali doma lahko poskusijo otroci splezati na drevo.
* Otroci naslikajo svoje domišljijsko drevo, na katerega bi radi splezali (bo na njem raznovrstno sadje, gnezda različnih ptic ... ali pa se bo z vejami dotikalo neba in bo po njem mogoče zlesti v kraljestvo, kjer bo mnogo srebra in zlata?!).

**2. O dečku, ki je (tudi) veliko vedel**

* Kaj vse je deček vedel?Se ti zdi, da se teta posmehuje dečku? Ali jo po tvoje nazadnje prepriča, da veliko ve?
Če misliš, da jo prepriča, povej, kako, s čim? Kaj meniš, zakaj teta nazadnje zbeži?
* Oglej si ilustracijo in opiši, kakšna je gora Šentavil.
* Poskusi se igrati z besedami, kakor deček iz zgodbe: namesto zelevinila, gore Šentavil, reke Modravil, gor Vrhovil in Skalavil poskusi npr. uporabiti drugo končnico (–ik (zelevinik ...), -ica (zelevinica …)) ali pa »izumi« popolnoma nova poimenovanja za domišljijske kraje in rastlino, žival ali predmet (Npr. sumivič, le kaj je to?).
* Povej, za kar si prepričan, da ne ve nobena »teta«!

**3. O dečku, ki je sanjal o belem kitu**

* Kaj vse naredi očka, da bi pomagal dečku? Ali je deček na koncu zadovoljen? Meniš, da deček res sanja o belem kitu? Kaj se po tvojem dogaja, kaj oz. koga si želi deček?
* Razloži: »Povem vam, belega kita se ne znebiš tako lahko kot pajka, ki ga spodiš iz sobe z vsako metlo.«
* Poglej ilustracijo in opiši dečkov obraz: ali se boji belega kita? Povej, zakaj misliš tako. Zakaj je ilustrator po tvojem belega kita naslikal na črni podlagi? Kako sta ob koncu zgodbe upodobljena deček in očka?
* Pripoveduj o svojih razburljivih sanjah.
1. **O dečku, ki je bil iz cukra**
* Kaj je »cuker«?
* Kaj pomeni, da je nekdo »iz cukra«? (občutljiv, pomehkužen, v primeru dežja »saj nisi iz cukra« pa tudi precej konkretno, »na dežju se ne boš stopil«!)
* Pripoveduj, kaj se zgodi v zgodbi. Ali je deček premagal strah?
* Ali imaš rad dež? Kaj tedaj počneš? Ali si že kdaj čofotal po lužah?
* Ali poznaš kakšno pesem o otroku, ki skače po lužah? (npr. pesem Neže Maurer Tri luže) Pesem lahko tudi zapoješ.
* Kako je ilustrator upodobil dežne kaplje? Ali si opazil, da je tudi solza na dečkovem licu podobne oblike? Narišeš lahko pomladno sončno pokrajino ali zimske zasnežene ceste. S čim bi se otroci igrali na snegu, kaj bi počeli? Ko bo dovolj snega, lahko s sošolci in prijatelji postavite velikanskega sneženega moža.
1. **O dečku, ki je jezdil ograje:**
* Katere živali bi še lahko našteval deček, ki je jezdil ograje?
* Ali veš, kakšni so bizon, žirafa, divji konj, kamela, slon, bivol? Opiši te živali in povej, kje živijo.
* V knjižnici najdi pesem, v kateri nastopa žival. (npr. Medvedki sladkosnedki Srečka Kosovela ali sanjska muca Daneta Zajca z naslovom Bela mačica, Kuža Pazi Janeza Bitenca …) Ali poznaš kakšno pravljico, v kateri nastopajo živali? (npr. pravljice Svetlane Makarovič Sapramiška, Pekarna Mišmaš, Veveriček posebne sorte itd., Bine Štampe Žmavc Pogašeni zmaj, Vesne Radovanovič Gnezdo …)
* Kakšne so sanjske ograje? Nariši ograjo, ki ti je všeč.
* S prijatelji lahko pripravite tudi predstavo, v kateri nastopajo različne živali.
1. **O dečku, ki je hodil po rokah**
* Kaj vse so govorili odrasli dečku, ki se jim je zdel majhen in plašen?
* Kaj pa je zmogel deček? Se je to posrečilo tudi odraslim?
* Ali so lahko hiše z dimniki obešene na oblake? In ali lahko avtomobili vozijo po zraku?
* Povej še ti kakšno smešno zgodbo, kjer je »ves svet narobe«.
1. **O dečku, ki je našel največje jajce**
* Kaj je počel deček? Kaj je potem našel?
* So pterozavri v resnici nesli jajca? Je bil pterozaver takšen, kot ga opisuje deček? Raziščimo!

(V slovenščini je kar nekaj poučnih knjig o dinozavrih, tudi na spletu bomo našli podatke.)

* Kaj pa, če se je deček zmotil in to ni bilo pterozavrovo jajce?! Katere živali se izvalijo iz jajca? Poglej npr. knjigo
R. Burton, J. Burton in K. Taylor Jajce.
* Kaj pomeni besedna zveza, da nekdo »zazija kot petelin v jutru«?

**Vprašanja ob koncu dela s slikanico**

* Katera zgodba je otrokom najbolj všeč? (V razredu lahko glasujemo, rezultate zapišemo na tablo; otroke razdelimo v skupine glede na to, katera zgodba jim je bila najbolj všeč: spodbujamo jih, da povedo, zakaj.)
* Govorimo tudi o zgodbi/ah, ki jim ni/so všeč - zakaj ne?
* Ali bi odrasli, ki jih otroci poznajo, za katerega od dečkov iz zgodb rekli, da je nagajiv, poreden, nesramen, neubogljiv …?
* Kdaj se oni zdijo odraslim nagajivi? Kaj tedaj počnejo?
* Otroci pripovedujejo, kaj bi »nagajivi« otroci še lahko počeli. Skušamo spodbuditi vsakega otroka posebej, da pripoveduje o svojem »nagajivem« dečku ali deklici (morda bodo skozi pripoved odraslemu zaupali, kaj bi radi počeli). Lahko narišejo ali naslikajo »svojega« nagajivega dečka ali deklico v neki situaciji.
* Otroci naj primerjajo vse ilustracije, na katerih je upodobljen deček. Gre za enega ali sedem dečkov?
* Otroci naj ponovno prelistajo slikanico in ugotavljajo, kje v slikanici se nahaja besedilo. Primerjajo naj, kaj je Leopold Suhodolčan napisal in kaj je Marjan Manček naslikal.
* Ali je na ilustracijah velikokrat upodobljeno kaj, česar v besedilu ni? Otroci naj najdejo nekaj primerov.
* Ugotovijo lahko, da pisatelj večinoma opisuje, kaj se dogaja, kaj kdo počne (dejanja), ilustrator pa podaja književni čas, književni prostor, izgled literarnih likov.